戒酒
作者：李綱
朝代：宋

paragraphs: 吾初不解飲，涓滴莫下嚥。
自從遊宦來，稍稍頗稱善。
譬猶怯懦士，習慣亦能戰。
作氣欲吞敵，賈勇乃求殿。
迂愚攖重釁，飄泊旅異縣。
懷家路迢迢，惜春花片片。
澆愁欲千鍾，燕客卑九獻。
浩如鯨吸川，無那壺浮箭。
歡然偶過量，淺狹誠易見。
噎嘔九藏翻，昏瞀兩目眩。
宿酲味尤惡，累日不欲膳。
吾生如浮漚，急景若奔電。
學道貴清虛，爲文欲精錬。
胡爲事杯杓，無乃廢筆硯。
先生一石醉，待詔三升戀。
枕麴與藉糟，自汙何足羨。
從今梁谿翁，無復醉鄉願。